31992R0540
L 059/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 540/92 НА КОМИСИЯТА
от 3 март 1992 година
за изменение на Регламент (ЕИО) № 650/91 на Комисията относно заявленията за помощи под формата на оперативни програми от Европейския фонд за ориентиране и гарантиране на земеделието (ФЕОГА), секция „Ориентиране“, в полза на инвестициите за подобряване на условията за преработка и за търговия с рибни продукти и продукти от аквакултури
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 4042/89 на Съвета от 19 декември 1989 г. относно подобряването на условията за преработка и за търговия с рибни продукти и продукти от аквакултури (1) и по-специално член 8, параграф 3 от него,
като взе предвид становището на Постоянния комитет за структурите на рибарството,
като има предвид, че Директива 91/492/ЕИО на Съвета от 15 юли 1991 г. относно определяне на ветеринарно-санитарните изисквания за производство и пускане на пазара на живи двучерупчести мекотели (2) и Директива 91/493/ЕИО на Съвета от 22 юли 1991 г. относно определяне на ветеринарно-санитарните изисквания за производство и пускане на пазара на рибни продукти (3), с които се установява хармонизация на изискванията във ветеринарно-санитарната област по отношение на производството, търговията и преработката на посочените продукти;
като има предвид, че в случая, когато се иска финансова помощ от Общността, могат да бъдат приемани единствено проектите, които са в съответствие с изискванията цитираните директиви;
като има предвид, че дейността си могат да изпълняват единствено предприятията, откритите тържища, пазарите на едро, центровете за спедиция и за пречистване, отговарящи на изискванията на въпросните директиви;
като има предвид, че държавите-членки могат да разрешават на предприятията, откритите тържища, пазарите на едро, центровете за спедиция и за пречистване, действащи си към 31 декември 1991 г. допълнителен срок за привеждане в съответствие с изискванията на въпросните директиви;
като има предвид, че инвестициите, включени в оперативните програми, представени за финансова помощ от Общността, трябва да бъдат подбрани от компетентните власти на съответната държава-членка;
като има предвид, че Регламент (ЕИО) № 650/91 на Комисията (4) предвижда информацията и документите, които трябва да бъдат включени в заявленията за отпускане на помощи под формата на оперативни програми,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 650/91 се изменя, както следва:
Следната точка 6 се добавя към приложение IV:
„6.
Да се провери дали инвестициите са в съответствие с директивите на Съвета по отношение на ветеринарно-санитарните изисквания.
За предприятията, откритите тържища, пазарите на едро, центровете за спедиция и за пречистване, за които не е разрешен допълнителен срок за привеждане в съответствие с разпоредбите на директивите, към заявлението за отпускане на помощ трябва да бъде приложен сертификат за всяка инвестиция; този сертификат трябва да удостоверява, че съоръжението, за което се осъществяват инвестициите, съответства на директивите.
За предприятията, откритите тържища, пазарите на едро, центровете за спедиция и за пречистване, за които е разрешен допълнителен срок за привеждане в съответствие с разпоредбите на директивите, компетентните органи следят съоръженията да съответстват на разпоредбите на директивите към датата на завършване на работите.“
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 март 1992 година.